Han er en kompetent mand Peter Falktoft, DR3's snowboardekspert og vært på det populære radioprogram Monte Carlo på P3.

Udover at kunne kalde snowboardtricks hurtigere end Lucky Luke kan nå at tage ladegreb, taler den unge mand åbenbart også flydende spansk.

Det kom altså frem under dagens halfpipeløb for kvinder, hvor Peter Falktoft nærmest som i en ode, valgte at kommentere den spanske Queralt Castallets gennemløb på spansk.

Det virkede dog som om, at ikke hele det spanske vokabularium var på plads. Der var nemlig ikke umiddelbart nogen spanske oversættelser af de i transmissionen ellers meget benyttede ord goofy, backside og grab.